Nuwe krieketklub vir jong spelers in, om Worcester | Netwerk24
Nuwe krieketklub vir jong spelers in, om Worcester
Deur Dominique Jeftha 26 Julie 2021 06:06
Die Worcester Heat-krieketklub saam met hul afrigters Tiaan Grobler en Francois Pretorius.
Die doel van 'n nuwe krieketklub wat in Maart vanjaar gestig is, is om laerskoolleerders in en om Worcester byeen te bring om krieket te speel.
Die Worcester Heat-krieketklub is deur twee laerskoolonderwysers, Tiaan Grobler en Francois Pretorius, begin. Hulle is onderskeidelik van Worcester-Oos- en Worcester Primêr. Die twee onnies is ook die afrigters van die klub.
"Ons het basies 'n leemte raakgesien en net besluit om 'n krieketklub, wat die hele jaar speel en spesifiek op laerskole gemik is, te begin," sê Grobler.
Hy sê die klub bestaan tans uit 17 spelers van verskillende laerskole in die dorp en hulle het reeds wedstryde teen spelers van die Hermanus-krieketklub gespeel.
"Ons oefen weekliks en beoog om reg deur die jaar besig te bly. Ons kan ongelukkig nie nou oefen weens die huidige inperking nie, maar ons maak ook gebruik van die Worcester-krieketakademie se binnenshuise geriewe. Dit beteken as die weer nie altyd saamspeel nie, maak ons van daardie fasiliteite gebruik," verduidelik Grobler.
Hy sê hulle beplan om die klub te laat groei en uit te brei sodat hulle minstens twee spanne kan vorm.
"Die klub het ook 'n moontlikheid vir ander ouderdomsgroepe in die nabye toekoms. Op die oomblik is die spelers van o.11 tot o.13, maar dit sal later moontlik wees om ouer of selfs jonger ouderdomsgroepe in te sluit sodat die kinders van 'n vroeë ouderdom af blootstelling kry," voer hy aan.